KOMMISSIONENS HENSTILLING

af 22. februar 2000

om et koordineret program for den offentlige kontrol med levnedsmidler for 2000

(meddelt under nummer K(2000) 356)

(EØS-relevant tekst)

(2000/207/EF)

KOMMISSIONEN FOR DE EUROPÆISKE FÆLLESSKABER -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/397/EØF af 14. juni 1989 om offentlig kontrol med levnedsmidler(1), særlig artikel 14, stk. 3,

efter høring af Den Stående Levnedsmiddelkomité, og

ud fra følgende betragtninger:

(1) Med henblik på at sikre det indre markeds funktion er det nødvendigt at tilrettelægge koordinerede levnedsmiddelkontrolprogrammer på fællesskabsplan.

(2) I sådanne programmer lægges der vægt på overensstemmelse med fællesskabslovgivningen, beskyttelse af folkesundheden, forbrugerinteresser og fair handelspraksis.

(3) Ifølge artikel 3 i Rådets direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler(2) skal de laboratorier, som der henvises til i artikel 7 i direktiv 89/397/EØF, opfylde kriterierne i EN45000-standarderne. Det er alene sådanne laboratorier, der kan betragtes som egnede til at gennemføre analyser inden for det koordinerede program for den offentlige kontrol.

(4) Resultaterne af den samtidige gennemførelse af nationale programmer og koordinerede programmer kan give oplysninger og erfaring, som kan danne grundlaget for fremtidige kontrolaktiviteter -

HENSTILLER:

1. I 2000 bør medlemsstaterne gennemføre kontrol, hvor dette er påkrævet, bl.a. med stikprøveudtagninger og laboratorieanalyser af disse, revision af regnskaber og/eller inspektion på stedet med henblik på at overvåge, at følgende fællesskabsforanstaltninger overholdes:

a) Artikel 3, stk. 2, i Rådets direktiv 93/43/EØF af 14. juni 1993 om levnedsmiddelhygiejne(3) vedrørende anvendelse af (Hazard Analysis and Critical Control Points - risikoanalyse af kritiske kontrolpunkter) HACCP-principperne i visse typer levnedsmiddelvirksomheder.

b) Kapitel IV, stk. 2, i bilaget til direktiv 93/43/EØF om levnedsmiddelhygiejne vedrørende bulktransport af levnedsmidler.

c) Rådets direktiv 90/496/EØF af 24. september 1990 om næringsdeklaration af levnedsmidler(4) vedrørende ernæringsmæssige påstande på mælkedrikke med frugtsmag, yoghurt og læskedrikke.

2. Selv om antallet af stikprøver og/eller inspektioner ikke er blevet fastsat, bør medlemsstaterne sikre, at antallet heraf er tilstrækkeligt til at give et overblik over den pågældende vare i hver enkelt medlemsstat. Der vil blive stillet forslag til analysemetoder.

3. Medlemsstaterne bør fremskaffe de ønskede oplysninger og opstille dem som anført i oplysningsskemaerne i bilaget til denne henstilling, så det bliver lettere at sammenligne resultaterne.

4. Levnedsmidler, som analyseres i medfør af dette program, bør forelægges laboratorier, der opfylder bestemmelserne i artikel 3 i direktiv 93/99/EØF om supplerende bestemmelser vedrørende offentlig kontrol med levnedsmidler.

5. HACCP i visse levnedsmiddelvirksomheder

5.1. Programmets omfang

Ifølge artikel 3, stk. 2, i direktiv 93/43/EØF skal levnedsmiddelvirksomheder, som er omfattet af direktivet, anvende visse principper fra HACCP-systemet samt visse generelle hygiejnekrav i direktivets bilag. Siden december 1995 har levnedsmiddelvirksomheder været forpligtet til at indføre systemer til analyse af og kontrol med levnedsmiddelfarer. Systemerne kan baseres på erhvervslivets frivillige retningslinjer for god hygiejnepraksis, hvor sådanne forefindes. Ifølge artikel 5 i direktiv 93/43/EØF skal medlemsstaterne tilskynde til at udvikle retningslinjer for god hygiejnepraksis på sektorniveau, som for den pågældende sektor detaljerer de generelle principper for god hygiejne i direktivets bilag og kravene om at anvende HACCP-principperne i artikel 3, stk. 2.

Artikel 3, stk. 2 i direktiv 93/43/EØF finder anvendelse på alle levnedsmiddelvirksomheder uanset virksomhedsstørrelse eller -type. Da en bred vifte af virksomheder skal opfylde disse bestemmelser, er der alene af hensyn til resultaternes sammenlignelighed udvalgt nærmere bestemte typer og størrelser af levnedsmiddelvirksomheder. Denne udvælgelse er ikke på nogen måde udtryk for, at nogle levnedsmiddelvirksomheder i højere grad skal opfylde denne bestemmelse end andre.

5.2. Metode

Medlemsstaternes kompetente myndigheder skal rutinemæssigt besigtige følgende kategorier af levnedsmiddelvirksomheder, der er omfattet af direktiv 94/43/EØF:

a) storkøkkener og cateringvirksomheder

b) slagtere i detailhandelen, som sælger direkte til forbrugeren.

Resultaterne af denne kontrol skal anføres i rapportformularerne, som findes i bilaget.

6. Transport af levnedsmidler som massegods

6.1. Programmets omfang

Kapitel IV i bilaget til direktiv 93/43/EØF foreskriver udtrykkeligt, at bulktransport af levnedsmidler i flydende form eller i form af granulat eller pulver skal foregå i beholdere og/eller containere/tanke, der er forbeholdt transport af levnedsmidler. Kommissionen har vedtaget undtagelsesbestemmelser fra denne bestemmelse for to levnedsmiddeltyper, når disse transporteres ad søvejen: råsukker samt spiselige olier og fedtstoffer. Denne del af det koordinerede program er udarbejdet med henblik på at efterprøve, om fællesskabslovgivningen overholdes i forbindelse med transporten af levnedsmidler, som ikke er omfattet af undtagelsesbestemmelserne i henhold til artikel 4 i direktiv 93/43/EØF.

6.2. Metode

Registreringen af følgende kontrolforanstaltninger opstilles som anført i rapportformularerne i bilaget til denne henstilling:

- På driftsstedet for producenter af levnedsmidler som massegods af ikke-animalsk oprindelse (bl.a. olie, mel og stivelse). Det skal kontrolleres og registreres, om transportbeholderne er i god stand, vedligeholdte og rengjorte i overensstemmelse med bestemmelserne i kapitel IV i bilaget til direktiv 93/43/EØF. Det skal kontrolleres, om producentens procedurer på tilfredsstillende vis sikrer, at transportbeholdere eller fartøjer, der anvendes til transport af levnedsmidlerne, kun anvendes til levnedsmidler.

- Der udføres kontroller på transportørernes driftssteder for via transportdokumenterne og med inspektion på stedet at kontrollere, hvilke varetyper der transporteres.

7. Næringsdeklaration

7.1. Programmets omfang

I direktiv 90/496/EØF fastsættes særlige mærkningskrav for næringsstoffer i et levnedsmiddel, når mærkningen eller præsentationen af levnedsmidlet indeholder en ernæringsmæssig påstand. Levnedsmidler bestemt til særlig ernæring i henhold til Rådets direktiv 89/398/EØF af 3. maj 1989 om indbyrdes tilnærmelse af medlemsstaternes lovgivning om levnedsmidler bestemt til særlig ernæring(5) undtages fra denne bestemmelse.

7.2. Metode

Der skal udtages stikprøver af to kategorier af levnedsmidler: frugt- og grøntsagsjuice samt mælkedrikke med frugtsmag og yoghurt, som er mærket med en særlig ernæringsmæssig påstand. Dette sker for at efterprøve, om den ernæringsmæssige påstand er berettiget, og om ordlyden er i overensstemmelse med bestemmelserne i direktiv 90/496/EØF. De udtagne prøver skal derudover analyseres for at efterprøve, om værdierne i den ernæringsmæssige påstand er korrekte eller inden for accepterede tolerancer. Resultaterne registreres i rapportformularerne i bilaget til denne henstilling.

Udfærdiget i Bruxelles, den 22. februar 2000.

På Kommissionens vegne

Erkki LIIKANEN

Medlem af Kommissionen

(1) EFT L 186 af 30.6.1989, s. 23.

(2) EFT L 290 af 24.11.1993, s. 14.

(3) EFT L 175 af 19.7.1993, s. 1.

(4) EFT L 276 af 6.10.1990, s. 40.

(5) EFT L 186 af 30.6.1989, s. 27.

BILAG

>PIC FILE= "L_2000063DA.003702.EPS">

>PIC FILE= "L_2000063DA.003801.EPS">

>PIC FILE= "L_2000063DA.003901.EPS">

>PIC FILE= "L_2000063DA.004001.EPS">

>PIC FILE= "L_2000063DA.004101.EPS">